Islamabad 17. júna 2015 (TASR/HSP-Andreas Lazarou)
Požiar vypukol dnes ráno v rodinnom dome v luxusnej štvrti mesta Rávalpindí neďaleko pakistanskej metropoly Islamabad
Sedemčlenná rodina vrátane piatich detí zahynula dnes nadránom v pakistanskom meste Rávalpindí pri požiari rodinného domu, ktorý pravdepodobne zapríčinil elektrický skrat. Informovala o tom agentúra AP.
Miestny predstaviteľ polície uviedol, že požiar vypukol dnes ráno v rodinnom dome v luxusnej štvrti mesta Rávalpindí neďaleko pakistanskej metropoly Islamabad. Podľa jeho slov sa hasičom podarilo plamene dostať pod kontrolu a prípad je v štádiu vyšetrovania.
Na televíznych záberoch vidno spálený nábytok a vyhorené izby domu, v ktorom bývali rodičia s piatimi deťmi, približuje AP.
Požiare v komerčných budovách a domoch zvyknú v Pakistane každoročne usmrtiť alebo zraniť desiatky ľudí. Detektory dymu sa v tamojších domácnostiach a budovách vyskytujú len zriedkavo.